
Sectiunea 1 
Titlul proiectului de hotărâre

Proiect de hotărâre
privind aprobarea transmiterii în folosinţă gratuită către Inspectoratul pentru Situaţii de Urgenţă ,,BANAT” al judeţului Timiş a unei autospeciale pentru intervenţie şi salvare de la înălţimi MAGIRUS M42L AS şi a contractului de comodat care se va încheia între Municipiul Timişoara şi ISU,,BANAT” al judeţului Timiş
__________________________________________________
Sectiunea a 2 - a 
Motivul emiterii proiectului de hotărâre

	1. Descrierea situaţiei actuale

	În Municipiul Timişoara există obiective care datorită înălţimii şi celorlalte dimensiuni, fac imposibilă sau îngreunează extrem de mult intervenţia în situaţii de urgenţă – salvare de la înălţimi, fapt pentru care achiziţionarea unei autospeciale pentru intervenţie şi salvare de la înălţimi care să deservească municipiul Timişoara, a fost imperios necesară, autospecială destinată intervenţiei şi salvării de la înălţime pe timpul stingerii incendiilor şi în cazul producerii unor accidente tehnologice, dezastre sau calamităţi naturale, precum şi în cazul altor operaţiuni ce presupun lucrul la înălţime.
	Municipiul Timişoara nu dispune de personal calificat, cu program de lucru permanent, pentru a asigura utilizarea autospecialei în cadrul intervenţiilor în situaţii de urgenţă pe raza municipiului.
	Inspectoratul pentru Situaţii de Urgenţă “BANAT” al judeţului Timiş are ca principală misiune salvarea vieţii persoanelor, animalelor şi nu în ultimul rând a bunurilor materiale ca urmare a manifestării diferitelor situații de urgență la nivelul zonei de competență. În cuprinsul acestei zone sunt incluse atât mediile urbane, cât și cele rurale, fiecare cu grade de risc și complexitate diferite. 
	Dacă ne referim la incendii, dintre toate unitățile administrativ-teritoriale, gradul cel mai ridicat de risc îl deține municipiul Timișoara, orașul emblemă al județului Timiș. Acest fapt se datorează complexitații arhitecturale a clădirilor urbei, a posibilităților de acces pe căile de comunicație, a varietății tipurilor de clădiri edificate, cât și a necesității tot mai mari de construire.
	În prezent, acțiunile de răspuns ale ISU,,BANAT” al judeţului Timiş în cazul producerii unui astfel de eveniment sunt asigurate de către două subunități profesioniste de pompieri.
	În activitatea pompierilor, autospeciala pentru intervenţie şi salvare de la înălţimi permite utilizarea imediată după sosirea la locul intervenţiei, precum şi deplasarea vârfului scării în funcție de nevoi, prin manevre de înclinare şi extindere fără a fi necesară schimbarea locului de acţionare a autovehiculului. 
	Pe raza municipiului Timișoara există o serie clădiri istorice sau aflate în zonele de protecție ale acestora, care se găsesc în diferite stadii de degradare și la care efectivele inspectoratului sunt solicitate adesea pentru îndepărtarea resturilor de tencuială sau bucăților de elemente constructive ce prezintă pericol de cădere.
	În momentul de față, Timișoara înregistrează o serie de clădiri înalte și cu aglomerări de personae, în care se desfășoară diverse activități.
	Amintim câteva exemple, fără a ţine cont de tendinţa de mărire a regimului înălţimii pentru construcţiile noi,  pentru care intervenţia este imposibilă sau extrem de îngreunată, după cum urmează: 
	- Dezvoltare ansamblu OpenVille Iulius Mall - cladiri birouri foarte înalte 155 m;
noile construcţii edificate (clădirea Fructus - Timişoara), Parter + 14 niveluri;
	- Toate clădirile din Timişoara – centrul istoric la care şarpanta – cota superioară porneşte de la 31 de metri şi ajunge la 45 de metri;
	- Spitalul Judeţean de Urgenţă Timişoara, clădire înaltă peste 28 m;
	- Hotel Continental înălţime 28 metri;
	- În Timişoara sunt 628 de clădiri cu înălţimea mai mare de 4 nivele, edificate înainte de 1977;
	- Sediul Direcţiei de Finanţe Publice – element important ca înălţime şi importanţă;
	- Ansamblul de clădiri City Center Timişoara;
	- Toate blocurile de locuinţe P+10 la care accesul la parţile superioare este dificil, majoritatea se află în proces de reabilitare termică;
	- Modul de acţionare în Iulius Mall (suprafaţă desfăşurată de 78.000 metri pătraţi) – ţinându-se seama de înalţime şi lăţime;
	- Modul de acţionare în Shoping City Timișoara – ţinându-se seama de înalţime şi lăţime;
	- Clădiri de cult – catedrala mitropolitană din Timişoara, Bisericile catolice din Timişoara – Piaţa Bălcescu, Piaţa Traian, Domul Catolic din Piaţa Unirii;
	- Antenele de pe clădiri;
	- Nocturna de pe stadionul Dan Păltinişanu;
	- Stălpii de linii electrice aeriene - magistrale de transport;
	- Centre expoziţionale, Sala polivalentă Timişara;
	- Sediul BRD;
	- CET-ul – coşurile de fum (aproximativ 60 de metri), condensatoarele de abur.
	Dezvoltatorii imobiliari importanţi intenționează construirea a încă cinci astfel de imobile în viitorul apropiat și creearea unor poluri sociale importante în jurul acestora. Totodată, nu trebuie neglijat faptul că municipiul Timișoara a fost declarat Capitala Culturală Europeană în anul 2021, fapt ce implică o dezvoltare socio-culturală și administrativă importantă, cât și o creștere semnificativă a numărului de turiști. 
	În acest context, a rezidat necesitatea achiziționării unei autoscări pentru intervenția la înălțime, în scopul gestionării eficiente a unor eventuale situații de urgență ce pot apărea la nivelul reședinței de județ.
	Prin Hotărârea	 Comitetului Local pentru Situaţii de Urgenţă al Municipiului Timişoara adoptată în cadrul şedinţei ordinare din data de 25.04.2017 a fost aprobată achiziţionarea unei autospeciale pentru intervenţie şi salvare de la înălţimi.
	Hotărârea menţionată mai sus a fost emisă în conformitate cu prevederile art.24 din Ordonanţa Guvernului nr.21/2004 privind Sistemul Naţional de Management al Situaţiilor de Urgenţă, conform prevederilor “Planului de analiză şi acoperire a riscurilor în municipiul Timişoara” aprobat prin HCL nr. 126/11.03.2008 şi având în vedere Nota de fundamentare privind oportunitatea dotării cu o autospecială pentru intervenţie şi salvare de la înălţimi pentru Inspectoratul pentru Situaţii de Urgenţă ,,BANAT” al judeţului Timiş nr. 3807286/20.09.2016 şi înregistrată la Primăria Municipiului Timişoara cu nr. SC2016-23060/21.09.2016.
	Conform prevederilor art. 26 din OUG nr.21/2004 privind Sistemul Naţional de Management al Situaţiilor de Urgenţă „Serviciile de urgenţă profesioniste au următoarele atribuţii principale:” „g)fac propuneri comitetelor pentru situaţii de urgenţă şi Inspectoratului General pentru Situaţii de Urgenţă privind gestionarea şi managementul situaţiilor de urgenţă”.
	Achiziţionarea autospecialei pentru intervenţie şi salvare de la înălţimi şi transmiterea prin contract de comodat cu titlu gratuit Inspectoratului pentru Situaţii de Urgenţă ,,BANAT” al judeţului Timiş a fost aprobată prin Hotărârea Consiliului Local al Municipiului Timişoara nr.284/28.07.2017, în conformitate cu Hotărârea Comitetului Local pentru Situaţii de Urgenţă al Municipiului Timişoara nr. SC2017-11050/05.05.2017 adoptată în cadrul şedinţei ordinare din data de 25.04.2017 ca urmare a efectuării de către membri Comitetului Local pentru Situaţii de Urgenţă al Municipiului Timişoara a unei analize de risc în conformitate cu prevederile art. 6, 7 şi 8 din Hotărârea Guvernului nr.642/2005 pentru aprobarea Criteriilor de clasificare a unităţilor administrativ-teritoriale, instituţiilor publice şi operatorilor economici din punct de vedere al protecţiei civile, în funcţie de tipurile de riscuri specifice.
	În temeiul art. 124 din Legea 215/2001 a administraţiei publice locale „Consiliile locale şi consiliile judeţene pot da în folosinţă gratuită, pe termen limitat, bunuri mobile şi imobile proprietate publică sau privată locală ori judeţeană, după caz, persoanelor juridice fără scop lucrativ, care desfăşoară activitate de binefacere sau de utilitate publică ori serviciilor publice”.
	Potrivit Legii nr. 481/2004 privind protecţia civilă, republicată:
	- Art. 6 alin. (1) “Autorităţile administraţiei publice centrale şi locale sunt obligate să asigure capacităţi de intervenţie specializate, corespunzător tipurilor de riscuri la care sunt expuse teritoriul şi populaţia, în timpi de răspuns optimi, indiferent de locul şi momentul în care se produce situaţia de urgenţă.”
	- Art. 25 “Consiliile judeţene, Consiliul General al Municipiului Bucureşti, consiliile locale ale municipiilor, oraşelor şi comunelor şi consiliile locale ale sectoarelor municipiului Bucureşti au următoarele atribuţii principale:”
“c) participă, potrivit legii, la asigurarea finanţării măsurilor şi a acţiunilor de protecţie civilă, precum şi a serviciilor de urgenţă şi a structurilor care au atribuţii legale în acest domeniu;”
	- Art. 27 “Primarul are următoarele atribuţii principale:”
“d) propune fondurile necesare realizării măsurilor de protecţie civilă;”
	- Art. 63 “Autorităţile administraţiei publice centrale şi locale, instituţiile publice şi operatorii economici au obligaţia să planifice şi să realizeze asigurarea materială şi financiară a protecţiei civile, potrivit legii.”
	- Art. 68 alin. (1) “Finanţarea cheltuielilor cu protecţia civilă se asigură, potrivit legii, din bugetul de stat, din bugetele locale, din bugetele instituţiilor publice autonome, ale instituţiilor publice finanţate integral sau parţial din venituri proprii şi din bugetele proprii ale operatorilor economici, după caz.”
	În conformitate cu prevederile art. 63 alin. (5) lit. b) din Legea 215/2001 a administraţiei publice locale „În exercitarea atribuţiilor” „primarul:” „ia măsuri pentru prevenirea şi, după caz, gestionarea situaţiilor de urgenţă”.
	În baza prevederilor art. 2 din Legea nr. 307/2006 privind apărarea împotriva incendiilor „Apărarea împotriva incendiilor constituie o activitate de interes public, naţional, cu caracter permanent, la care sunt obligate să participe, în condiţiile prezentei legi, autorităţile administraţiei publice centrale şi locale, precum şi toate persoanele fizice şi juridice aflate pe teritoriul României.”
	În temeiul prevederilor art. 33 din OUG nr.21/2004 privind Sistemul Naţional de Management al Situaţiilor de Urgenţă „Fondurile băneşti pentru realizarea şi desfăşurarea activităţilor de management al situaţiilor de urgenţă la nivel central şi local se asigura din bugetul de stat şi/sau din bugetele locale, după caz, precum şi din alte surse interne şi internaţionale, potrivit legii.”


	2. Schimbari preconizate şi rezultate aşteptate

	Din dorința beneficiarilor și investitorilor de a realiza imobile tot mai înalte cu regimuri de înălțime ce depășesc adesea 45 de metri, corespunzător clădirilor foarte înalte potrivit prevederilor Normativului de siguranță la foc a construcțiilor, indicativ  P 118-99, abordarea intervențiilor în cazul producerii unei situații de urgență generate de un incendiu la astfel de clădiri necesită o altă strategie.
	Dezvoltatorii imobiliari importanţi intenționează construirea a încă cinci clădiri înalte în viitorul apropiat, cu aglomerări de persoane în care se desfăşoară diverse activități și creearea unor poluri sociale importante în jurul acestora.
	Prin utilizarea autospecialei pentru intervenţie şi salvare de la înălţimi se realizează o optimizare a capacităţii de intervenţie în cazul producerii unor situaţii de urgenţă cauzate de incendii, accidente tehnologice, dezastre sau calamităţi naturale, precum şi în cazul altor operaţiuni ce presupun lucrul la înălţime.
	Spre deosebire de vechea generație de autospeciale pentru intervenție și salvare de la înălţimi, autospeciala modernă achiziţionată este prevăzută cu dispozitive automate pentru controlul mișcărilor executate, fapt ce asigură un înalt grad de securitate celor ce lucrează pe tronsonul de scară, cât și pentru agregatele din componență.
	Autospeciala pentru intervenție și salvare de la înălţimi este utilizată pentru accesul la etajele superioare ale clădirilor, la mansarde sau la acoperiș a echipelor de intervenție pentru a executa operațiunile specifice, cum ar fi: deschiderea unui orificiu de evacuare a fumului și gazelor fierbinți rezultate în urma arderii, decopertarea parțială sau totală a acoperișurilor, pentru a avea acces la focarul incendiului, la salvarea/evacuarea persoanelor sau animalelor surprinse de incendiu la etajele superioare sau pe acoperiș.
	De asemenea, autospeciala pentru intervenție și salvare de la înălţimi poate fi folosită cu succes pentru refularea substanțelor de stingere cu presiune la etajele superioare, alimentarea putându-se face dintr-o altă autospecială, precum și de la rețeaua de hidranți exteriori de incendiu. O altă utilizare este ridicarea de proiectoare în scopul iluminării anumitor zone, sau ridicarea de greutăți, precum și în operațiuni de salvare pentru ridicarea nacelelor sau tărgilor.
	Brațul articulat al acestei autoscări moderne se poate extinde și pe orizontală, chiar sub cota mașinii, atunci când situația o impune. Totodată, se pot ivi situații când platforma de lucru sau scara poate fi așezată la marginea unui drum în apropierea unui râu (cum ar fi Canalul Bega) și se poate extinde pentru salvarea persoanelor blocate pe diferite obiecte sau venind din aval.
	Dacă ne referim la incendii, dintre toate unitățile administrativ-teritoriale siuate în judeţul Timiș, gradul cel mai ridicat de risc îl deține municipiul Timișoara, orașul emblemă al judeţului. Acest fapt se datorează complexitații arhitecturale a clădirilor urbei, a posibilităților de acces pe căile de comunicație, a varietății tipurilor de clădiri edificate, cât și a necesității tot mai mari de construire.
	Având un sistem de calare inovator autospeciala permite accesul şi intervenţia pe străzi înguste, printre maşinile parcate lateral.
	La intervenţiile în situaţii de urgenţă în cartierele Municipiului Timișoara formate din clădiri istorice, brațul articulat al autospecialei permite salvarea de persoane, animale sau bunuri materiale direct din curţile interioare ale clădirilor, în situaţiile în care victimele şi bunurile nu se pot evacua pe căi normale de evacuare.
	Totodată, nu trebuie neglijat faptul că municipiul Timișoara a fost declarat Capitala Culturală Europeană în anul 2021, fapt ce implică o dezvoltare socio-culturală și administrativă importantă, cât și o creștere semnificativă a numărului de turiști. 


	3. Concluzii

	Având în vedere faptul că Municipiul Timişoara nu dispune de personal calificat, încadrat cu program de lucru permanent, pentru a asigura utilizarea autospecialei în cadrul intervenţiilor în situaţii de urgenţă, prin transmiterea dreptului de folosinţă gratuită către ISU,,BANAT” al judeţului Timiş, în scopul utilizării în mod profesionist a autospecialei pentru intervenție și salvare de la înălţimi, s-ar îmbunătăți vădit securitatea cetățenilor orașului, cât și intervenția echipelor profesioniste în cazul producerii unor situații de urgență.
	Prin utilizarea în mod profesionist la nivelul Municipiului Timişoara a autospecialei pentru intervenție și salvare de la înălţimi se realizează o optimizare a capacităţii de intervenţie în cazul producerii unor situaţii de urgenţă cauzate de incendii, accidente tehnologice, dezastre sau calamităţi naturale, precum şi în cazul altor operaţiuni ce presupun lucrul la înălţime.

	Având în vedere prevederile:
	- art. 124 din Legea 215/2001 a administraţiei publice locale;
	- Legii nr. 481/2004 privind protecţia civilă, republicată, art. 6 alin. (1), art. 25 lit. c), art. 27 lit. d), art. 63, art. 68 alin.(1);
	- art. 2 din Legea nr. 307/2006 privind apărarea împotriva incendiilor;
	- art. 33 din OUG nr.21/2004 privind Sistemul Naţional de Management al Situaţiilor de Urgenţă;
	- Hotărârii Consiliului Local al Municipiului Timişoara nr.284/28.07.2017;
	- Hotărârii Comitetului Local pentru Situaţii de Urgenţă al Municipiului Timişoara nr. SC2017-11050/05.05.2017 adoptată în cadrul şedinţei ordinare din data de 25.04.2017;
	- art. 6, art. 7 şi art. 8 din Hotărârea Guvernului nr.642/2005 pentru aprobarea Criteriilor de clasificare a unităţilor administrativ-teritoriale, instituţiilor publice şi operatorilor economici din punct de vedere al protecţiei civile, în funcţie de tipurile de riscuri specifice;
	- art. 24 şi art. 26 lit. g) din OUG nr.21/2004 privind Sistemul Naţional de Management al Situaţiilor de Urgenţă;
	- Notei de fundamentare privind oportunitatea dotării cu o autospecială pentru intervenţie şi salvare de la înălţimi pentru Inspectoratul pentru Situaţii de Urgenţă ,,BANAT” al judeţului Timiş nr. 3807286/20.09.2016 şi înregistrată la Primăria Municipiului Timişoara cu nr. SC2016-23060/21.09.2016.
	- HCL nr. 126/11.03.2008 privind aprobarea “Planului de analiză şi acoperire a riscurilor în municipiul Timişoara”;
	- art. 63 alin. (5) lit. b) din Legea 215/2001 privind administraţia publică locală,

	Considerăm necesară şi oportună. aprobarea transmiterii în folosinţă gratuită către Inspectoratul pentru Situaţii de Urgenţă ,,BANAT” al judeţului Timiş a unei autospeciale pentru intervenţie şi salvare de la înălţimi MAGIRUS M42L AS şi a contractului de comodat care se va încheia între Municipiul Timişoara şi ISU,,BANAT” al judeţului Timiş.

